Title: 80/1990 Zb
Author: Majo
Last saved by: tapferova
Company: SVS

Návrh

ZÁKON
z ....... 2003

o voľbách do Národnej rady Slovenskej republiky 
a o zmene Občianskeho súdneho poriadku

Národná rada Slovenskej republiky sa uzniesla na tomto zákone:

Čl. I

PRVÁ ČASŤ
ZÁKLADNÉ USTANOVENIA

§ 1

Voľby do Národnej rady Slovenskej republiky sa konajú na základe všeobecného, rovného a priameho volebného práva tajným hlasovaním podľa zásady pomerného zastúpenia.

§ 2

(1) Právo voliť do Národnej rady Slovenskej republiky (ďalej len "právo voliť") má každý občan Slovenskej republiky, ktorý najneskôr v deň volieb dovŕšil 18 rokov veku (ďalej len „volič“).

(2) Prekážkou vo výkone práva voliť je:
a)	zákonom ustanovené obmedzenie osobnej slobody z dôvodov ochrany zdravia ľudí,^1) 

^1) § 11 zákona Národnej rady Slovenskej republiky č. 272/1994 Z.z. o ochrane zdravia ľudí. 
   § 14 zákona Národnej rady Slovenskej republiky č. 277/1994 Z.z. o zdravotnej starostlivosti v znení neskorších predpisov.

b)	výkon trestu odňatia slobody,^2)

^2) Zákon č. 59/1965 Zb.  o výkone trestu odňatia  slobody v znení  neskorších predpisov.

c)	pozbavenie spôsobilosti na právne úkony.^3)

^3) § 10 a 855 Občianskeho zákonníka.

§ 3

Za poslanca Národnej rady Slovenskej republiky (ďalej len "poslanec")  môže byť zvolený občan Slovenskej republiky, ktorý najneskôr v deň volieb dovŕšil  21 rokov veku, má trvalý pobyt na území Slovenskej republiky a nemá prekážky vo výkone práva voliť podľa § 2 ods. 2 písm. b) a c).

DRUHÁ ČASŤ
ZOZNAMY VOLIČOV

Stály zoznam voličov

§ 4

 (1) Stály zoznam voličov (ďalej len „stály zoznam“), zostavuje a vedie obec, v hlavnom meste Slovenskej republiky Bratislave a v meste Košice mestská časť (ďalej len "obec"). Do stáleho zoznamu zapisuje obec voličov, ktorí majú trvalý pobyt na území Slovenskej republiky.

(2) Obec priebežne zisťuje skutočnosti, ktoré sú dôvodom na  zmeny v stálom zozname. Zmeny vykonáva na základe
a)	vlastných evidencií,
b)	oznámení štátnych orgánov,
c)	výsledkov námietkového konania.

(3) Štátne orgány a obce, ktoré rozhodujú o osobnom stave občanov alebo vedú inú evidenciu o občanoch ako výkon štátnej správy, sú povinné bezodkladne oznámiť príslušnej obci nadobudnutie a stratu štátneho občianstva Slovenskej republiky, úmrtie voliča alebo jeho vyhlásenie za mŕtveho, zmenu mena alebo zmenu priezviska, dovŕšenie 18 rokov veku, pozbavenie spôsobilosti na právne úkony a zmenu trvalého pobytu.

(4) Obec je povinná v úradných hodinách umožniť občanovi nahliadnuť do stáleho zoznamu, aby sa presvedčil, či je v ňom zapísaný a či údaje zapísané o jeho osobe sú úplné a pravdivé.

§ 5

(1) V stálom zozname sa voliči vedú v abecednom poradí  podľa priezviska.

(2) U voliča sa uvedie
a)	meno, priezvisko,
b)	rodné číslo,
c)	názov obce, názov ulice, ak sa obec člení na ulice a číslo domu trvalého pobytu,^4).

^4) § 3 ods. 2 zákona č. 135/1982 Zb. o hlásení a evidencii pobytu občanov.

(3) Obec dopĺňa stály zoznam o osoby, ktoré majú právo voliť a prihlásili sa v obci na trvalý pobyt.

(4) Obec vyčiarkne zo stáleho zoznamu osoby, ktoré
 a) stratili štátne občianstvo Slovenskej republiky, 
 b) sa prihlásili na trvalý pobyt v inej obci na základe oznámenia tejto obce, alebo
 c) zomreli alebo boli vyhlásené za mŕtve.

(5) Obec vykoná zmenu v stálom zozname u osoby, ktorá zmenila
a)	meno alebo priezvisko, alebo
b)	trvalý pobyt v obci.

(6) V stálom zozname musí byť miesto na opravu chýb a vyznačenie prekážky vo výkone volebného práva.

§ 6

(1) Občan Slovenskej republiky, ktorý má na jej území trvalý pobyt a má právo voliť, sa zapisuje do stáleho zoznamu podľa miesta trvalého pobytu. Každý volič môže byť zapísaný len v jednom stálom zozname.

(2) Vojaci ozbrojených síl, ktorí vykonávajú povinnú vojenskú službu^5) (ďalej len „vojak“) a sú hromadne ubytovaní, sa zapisujú do stáleho zoznamu v obci, v ktorej je umiestnený vojenský útvar. Zápis sa vykoná na základe podkladov dodaných vojenským útvarom, a  to v lehote  určenej starostom obce, primátorom mesta alebo starostom mestskej časti^6) (ďalej len "starosta"). Zápis platí iba na čas vykonania volieb. Obec, v ktorej je umiestnený vojenský útvar, bezodkladne oznámi zápis do stáleho zoznamu obci príslušnej podľa miesta trvalého pobytu vojaka. 

^5) § 2 ods. 2 zákona č. 370/1997 Z.z. o vojenskej službe v znení neskorších predpisov.

^6) § 13 a § 24 ods. 2  zákona Slovenskej národnej rady č. 369/1990 Zb. o obecnom zriadení v znení neskorších predpisov. 
§ 17 zákona Slovenskej národnej rady č. 377/1990 Zb. o hlavnom meste Slovenskej republiky Bratislave v znení neskorších predpisov. 
§ 15 zákona Slovenskej národnej rady č. 401/1990 Zb. o meste Košice v znení neskorších predpisov.

(3) Vojaka zapísaného do stáleho zoznamu podľa odseku 2 vyčiarkne na čas volieb zo stáleho zoznamu obec, v ktorej má trvalý pobyt.

§ 7
Námietkové konanie
(1) Volič si môže v úradných hodinách obce overiť, či je zapísaný v stálom zozname a môže požadovať doplnenie údajov alebo vykonanie opráv. Veliteľ vojenského útvaru si môže overiť, či sú osoby podľa § 6 ods. 2 zapísané v stálom zozname a môže požadovať doplnenie údajov alebo vykonanie opráv. Obec je povinná žiadosti vyhovieť alebo do troch dní písomne oznámiť voličovi dôvody, pre ktoré žiadosti nemôže vyhovieť.

(2) Ak obec sama neodstráni chyby alebo nedostatky v stálom zozname, môže sa volič,  ktorý je tým dotknutý, obrátiť na okresný súd príslušný podľa volebného okrsku s návrhom na vydanie rozhodnutia o vykonaní opravy alebo o doplnení stáleho zoznamu. Na konanie sa vzťahujú ustanovenia osobitného zákona.^7) Na základe rozhodnutia súdu vykoná zmenu v stálom zozname obec; v deň volieb vykoná zmenu v zozname voličov oprávnených hlasovať v jednotlivých volebných okrskoch (ďalej len „zoznam voličov“) okrsková volebná  komisia. 

^7) § 250z Občianskeho súdneho poriadku.

§ 8
Zoznam voličov 
(1) Zoznam voličov vyhotoví obec zo stáleho zoznamu.

(2) Obec odovzdá zoznam voličov okrskovej volebnej komisii v dvoch rovnopisoch najneskôr dve hodiny pred začatím hlasovania.

(3) Členovia okrskovej volebnej komisie sú povinní zachovávať mlčanlivosť o osobných údajoch, ktoré spracúvajú.^8) 

^8) § 18 zákona č. 428/2002 Z.z. o ochrane osobných údajov.

§ 9
Voličský preukaz
(1)	Voličovi, ktorý nebude môcť voliť vo volebnom okrsku, v ktorého zozname voličov je zapísaný, vydá obec na jeho žiadosť voličský preukaz a zo zoznamu voličov ho vyčiarkne s poznámkou o vydaní voličského preukazu. Vyčiarknutie platí iba na čas vykonania volieb prostredníctvom voličského preukazu.

(2) Žiadosť podľa odseku 1 podáva volič osobne alebo prostredníctvom ním splnomocnenej osoby. Volič môže požiadať o vydanie voličského preukazu najskôr 30 dní, najneskôr však dva dni predo dňom volieb v úradných hodinách obce. Obec vydá voličský preukaz v deň podania žiadosti. O vydaných voličských preukazoch vedie obec evidenciu.

(3) Tlačivá voličských preukazov dodá obci Ministerstvo vnútra Slovenskej republiky (ďalej len „ministerstvo“). Tlačivo voličského preukazu musí mať ochranné prvky.  

(4) Voličský preukaz oprávňuje na zápis do zoznamu voličov v ktoromkoľvek inom volebnom okrsku. Zápis platí iba na čas vykonania volieb prostredníctvom voličského preukazu.

§ 10
Osobitný zoznam voličov
(1)	Osobitný zoznam voličov, ktorí nemajú trvalý pobyt na území Slovenskej republiky vedie Mestská časť Bratislava - Petržalka. 

(2)	Osobitný zoznam voličov obsahuje o voličovi tieto údaje:
a)	meno, priezvisko,  
b)	rodné číslo a ak mu nebolo pridelené, dátum narodenia,
c)	adresu miesta pobytu v cudzine.

(3)	Do osobitného zoznamu voličov sa volič zapisuje na základe jeho písomnej žiadosti, ktorá musí byť doručená najneskôr 50 dní predo dňom volieb. K žiadosti volič priloží 
a)	čestné vyhlásenie v štátnom jazyku, že nemá trvalý pobyt na území Slovenskej republiky,
b)	fotokópiu časti platného cestovného dokladu Slovenskej republiky s osobnými údajmi voliča alebo fotokópiu osvedčenia o štátnom občianstve Slovenskej republiky.

TRETIA ČASŤ
VOLEBNÉ KRAJE A VOLEBNÉ OKRSKY

§ 11
Volebné kraje
(1) Voľby do Národnej rady Slovenskej republiky sa konajú vo viacmandátových volebných krajoch.

(2) Územie volebných krajov a sídla krajských volebných komisií sú uvedené v prílohe.

§ 12
Volebné okrsky
(1) Na odovzdávanie hlasovacích lístkov a na sčítanie hlasov utvorí starosta najneskôr 70 dní predo dňom volieb volebné okrsky a určí volebné miestnosti.

(2) Volebný okrsok sa utvorí tak, aby zahŕňal spravidla 1000 voličov. Obec, v ktorej je umiestnený vojenský útvar dbá o to, aby neboli utvárané volebné okrsky, v ktorých zozname voličov sú zapísaní len vojaci podľa § 6 ods. 2.

(3) Voličom v zdravotníckych zariadeniach, v zariadeniach sociálnych služieb a v obdobných zariadeniach, v celách policajného zaistenia^9) alebo v miestach, kde sa vykonáva väzba, zabezpečí možnosť výkonu volebného práva, v spolupráci s vedúcim príslušného zariadenia, okrsková volebná komisia, v ktorej obvode je toto zariadenie. Ak volič nepatrí do volebného okrsku, v ktorého územnom obvode je zariadenie, volí na základe voličského preukazu, ak si ho vyžiadal.

^9) § 42 zákona Národnej rady Slovenskej republiky č. 171/1993 Z.z. o Policajnom zbore v znení neskorších predpisov.

(4) Pre voličov podľa § 10 ods. 1 utvorí volebný okrsok a určí volebnú miestnosť starosta Mestskej časti Bratislava - Petržalka.

ŠTVRTÁ ČASŤ
VOLEBNÉ ORGÁNY

Všeobecné ustanovenia

§ 13

(1) Pre voľby do Národnej rady Slovenskej republiky sa zriaďujú Ústredná volebná komisia, krajské volebné komisie, okresné volebné komisie a okrskové volebné komisie.

(2) Členom volebnej komisie môže byť občan, ktorý má právo voliť a nemá  prekážku vo výkone volebného práva. Občan môže byť členom len jednej volebnej komisie. Kandidát na poslanca (ďalej len „kandidát“) nemôže byť členom žiadnej volebnej komisie.

(3) Volebné komisie sa utvoria z rovnakého počtu zástupcov politických strán alebo politických hnutí (ďalej len „politická strana“) alebo koalícií politických strán (ďalej len „koalícia“), ktoré podávajú kandidátnu listinu. Meno a priezvisko člena a náhradníka s uvedením presnej adresy, na ktorú možno doručovať písomnosti, oznamuje politická strana alebo koalícia v lehotách podľa § 15 ods. 1, § 16 ods. 1, § 17 ods. 1 a § 18 ods. 1 tomu, kto zvolá prvé zasadanie volebnej komisie. Na oznámenia doručené po zákonom ustanovených lehotách sa neprihliada. 

(4)	Nezaregistrovanie kandidátnej listiny alebo jej späťvzatie politickou stranou alebo koalíciou má za následok zánik členstva zástupcov tejto politickej strany alebo koalície vo volebných komisiách. 

(5)	Funkcia člena volebnej komisie zaniká dňom doručenia písomného oznámenia o odvolaní člena politickou stranou alebo koalíciou, ktorá ho delegovala alebo doručením písomného oznámenia člena o vzdaní sa funkcie predsedovi volebnej komisie, ktorý povolá náhradníka. Funkcia člena volebnej komisie zaniká aj vtedy, ak člen nezloží sľub najneskôr päť dní predo dňom volieb; to sa netýka náhradníkov. 

(6) Člen volebnej komisie sa ujíma svojej funkcie zložením sľubu tohto znenia: „Sľubujem na svoju česť, že budem svedomite a nestranne vykonávať svoju funkciu a budem sa pritom riadiť Ústavou Slovenskej republiky a zákonmi.“. Sľub skladá člen volebnej komisie do rúk toho, kto zvolá jej zasadanie. Zloženie sľubu potvrdí člen volebnej komisie svojím podpisom.

(7) Volebná komisia je uznášaniaschopná, ak je prítomná nadpolovičná väčšina všetkých jej členov. Na platnosť uznesenia je potrebná väčšina hlasov prítomných členov. Ak dôjde k rovnosti hlasov, návrh sa považuje za odmietnutý. O priebehu zasadania vyhotovuje volebná komisia zápisnicu. 

(8) Volebná komisia si na svojom prvom zasadaní určí svojho predsedu a podpredsedu žrebom zo všetkých členov. Žrebovanie riadi zapisovateľ volebnej komisie.

(9) Štatistický úrad Slovenskej republiky na prípravu spracovania a spracovanie výsledkov volieb vytvára pre Ústrednú volebnú komisiu, krajské volebné komisie a okresné volebné komisie odborné sumarizačné útvary. Členovia odborných sumarizačných útvarov volebných komisií skladajú sľub v znení a spôsobom uvedeným v odseku 6.

§ 14
Zapisovatelia volebných komisií
(1) Zapisovateľ volebnej komisie plní funkciu odborného poradcu volebnej komisie. Zároveň zabezpečuje organizačné a administratívne záležitosti súvisiace s prípravou a priebehom rokovania volebnej komisie. Pri rokovaní volebnej komisie má zapisovateľ poradný hlas.

(2) Zapisovateľa
a)	Ústrednej volebnej komisie vymenúva a odvoláva  vláda Slovenskej republiky,
b)	krajskej volebnej komisie vymenúva a odvoláva prednosta krajského úradu v sídle krajskej volebnej komisie,
c)	okresnej volebnej  komisie vymenúva  a odvoláva  prednosta okresného úradu,
d)	okrskovej volebnej komisie vymenúva a odvoláva starosta.

(3) Zapisovateľa krajskej volebnej komisie vymenúva prednosta krajského úradu najneskôr 105 dní predo dňom volieb; zapisovateľov podľa odseku 2 písm. a), c) a d) vymenúva príslušný orgán v dostatočnom predstihu tak, aby mohli plniť úlohy podľa tohto zákona.

§ 15
Ústredná volebná komisia
(1) Do Ústrednej volebnej komisie deleguje politická strana alebo koalícia, ktorá  podáva kandidátnu listinu aspoň vo dvoch volebných krajoch, najneskôr 90 dní predo dňom volieb jedného člena a jedného náhradníka.

(2) Prvé zasadanie Ústrednej volebnej komisie sa uskutočňuje najneskôr 85 dní predo dňom volieb;  zasadanie zvoláva predseda vlády Slovenskej republiky.

(3) Ústredná volebná komisia
a) vykonáva kontrolu kandidátnych listín za celú Slovenskú republiku,
b) dohliada  na  pripravenosť  volebných  komisií nižších stupňov zabezpečovať úlohy podľa tohto zákona,
c) prerokúva informácie ministerstva o organizačnej a technickej príprave volieb,
d) prerokúva informácie Štatistického úradu Slovenskej republiky o príprave projektu automatizovaného spracovania výsledkov volieb v okresoch, vo volebných krajoch a v Slovenskej republike,
e) prerokúva informácie o zabezpečení  rovnosti pridelenia vysielacích časov v televíznom a  rozhlasovom vysielaní počas volebnej kampane,
f) zisťuje a zverejňuje výsledky volieb,
g) vyhotovuje zápisnicu o výsledkoch volieb a odovzdá ju predsedovi Národnej rady Slovenskej republiky,
h) vydáva zvoleným kandidátom osvedčenia o zvolení,
i) odovzdáva volebné  dokumenty do úschovy ministerstvu.

(4) Ministerstvo vytvára na pomoc pri plnení úloh Ústrednej volebnej komisie odborno-administratívny útvar.

§ 16
Krajská volebná komisia
(1) Do krajskej volebnej komisie deleguje politická strana alebo koalícia, ktorá podáva kandidátnu listinu vo volebnom kraji najneskôr 90 dní predo dňom volieb jedného člena a jedného náhradníka.

(2) Krajská volebná komisia musí mať najmenej päť členov. Ak krajská volebná  komisia nie je vytvorená spôsobom uvedeným v odseku 1 alebo ak sa počet jej členov zníži pod zákonom ustanovený počet a nie je náhradník, vymenúva chýbajúcich členov prednosta krajského úradu v sídle krajskej volebnej komisie.

(3) Prvé zasadanie krajskej volebnej komisie sa uskutočňuje najneskôr 85 dní predo dňom volieb; zasadanie zvoláva prednosta krajského úradu v sídle krajskej volebnej komisie. 

(4) Krajská volebná komisia 
a) preskúmava a registruje kandidátne listiny podané vo volebnom kraji,
b) prerokúva informácie krajského úradu o organizačnej a technickej príprave volieb vo volebnom kraji,
c) prerokúva informácie o zabezpečení činnosti svojho odborného sumarizačného útvaru,
d) dohliada na pripravenosť okresných volebných komisií zabezpečovať úlohy podľa tohto zákona,
e) zisťuje výsledky hlasovania vo volebnom kraji,
f) vyhotovuje zápisnicu o priebehu a výsledku hlasovania vo volebnom kraji a odovzdáva ju Ústrednej volebnej komisii,
g) odovzdáva volebné dokumenty do úschovy krajskému úradu v sídle krajskej volebnej komisie.

§ 17
Okresná volebná komisia
(1) Do okresnej volebnej komisie deleguje politická strana alebo koalícia, ktorej kandidátna listina bola zaregistrovaná vo volebnom kraji najneskôr 55 dní predo dňom volieb jedného člena a jedného náhradníka.

(2) Okresná volebná komisia musí mať najmenej päť členov. Ak okresná volebná  komisia nie je vytvorená spôsobom uvedeným v odseku 1 alebo ak sa počet jej členov zníži pod zákonom ustanovený počet a nie je náhradník, vymenúva chýbajúcich členov prednosta okresného úradu.

(3) Prvé zasadanie okresnej volebnej komisie sa uskutočňuje najneskôr 40 dní predo dňom volieb;  zasadanie zvoláva prednosta okresného úradu.

(4) Okresná volebná komisia
a) dohliada na pripravenosť okrskových volebných komisií zabezpečovať úlohy podľa tohto zákona,
b) prerokúva informácie okresného úradu o organizačnej a technickej príprave volieb v okrese,
c) prerokúva informácie  o zabezpečení činnosti  svojho odborného sumarizačného útvaru,
d) dozerá  na  spracovanie výsledkov  hlasovania  vo  volebných okrskoch,
e) odovzdáva overené zápisnice okrskových volebných komisií krajskej volebnej komisii,
f) odovzdáva volebné dokumenty do úschovy okresnému úradu.

§ 18
Okrsková volebná komisia
(1) Do  okrskovej  volebnej komisie môže delegovať politická strana alebo koalícia, ktorej  kandidátna listina bola zaregistrovaná vo volebnom kraji, ktorého súčasťou je volebný okrsok najneskôr 55 dní predo dňom volieb jedného člena a jedného náhradníka.

(2) Okrsková volebná komisia musí mať najmenej päť členov. Ak okrsková volebná  komisia nie je vytvorená spôsobom uvedeným v odseku 1 alebo ak sa počet jej členov zníži pod zákonom ustanovený počet a nie je náhradník, vymenúva chýbajúcich členov z voličov starosta.

(3) Prvé zasadanie okrskovej volebnej komisie sa uskutočňuje najneskôr 40 dní predo dňom volieb; zasadanie zvoláva starosta.

(4) Okrsková volebná komisia
a) zabezpečuje správny priebeh hlasovania  a udržiava poriadok vo volebnej miestnosti,
b) dopĺňa zoznam voličov a odoberá voličské preukazy,
c) sčítava hlasy a vyhotovuje zápisnicu o výsledku hlasovania, ktorú bezodkladne predkladá príslušnej okresnej volebnej komisii,
d) odovzdáva volebné dokumenty do úschovy obci.

(5) Ustanovenie odseku 4 písmena b) sa nevzťahuje na činnosť okrskovej volebnej komisie vytvorenej pre volebný okrsok podľa § 12 ods. 4.

PIATA ČASŤ
PODÁVANIE A REGISTRÁCIA KANDIDÁTNYCH LISTÍN

§ 19
Kandidátna listina
(1) Kandidátnu listinu môže podať politická strana, ktorá je registrovaná podľa osobitného zákona^10) tak, že ju doručí prostredníctvom svojho splnomocnenca v dvoch rovnopisoch a v elektronickej forme najneskôr 90 dní predo dňom volieb zapisovateľovi krajskej volebnej komisie.

^10) Zákon č. 424/1991 Zb. o  združovaní v politických stranách a v politických hnutiach v znení neskorších predpisov.

(2) Politické strany môžu vytvoriť koalíciu a podať spoločnú kandidátnu listinu podľa odseku 1. Koalícia musí byť zložená z rovnakých politických strán vo všetkých volebných krajoch, v ktorých podáva kandidátnu listinu. Politická strana, ktorá je súčasťou koalície, nemôže podať kandidátnu listinu samostatne.

(3) Kandidátna listina obsahuje
a)	neskrátený názov politickej strany alebo názov koalície,
b)	zoznam kandidátov, ktorý obsahuje meno, priezvisko, akademický titul, dátum narodenia, zamestnanie, adresu trvalého pobytu kandidáta a poradie na kandidátnej listine vyjadrené arabským číslom pri všetkých kandidátoch,
c)	podpis štatutárneho orgánu politickej strany a odtlačok jej pečiatky; na kandidátnej listine koalície sa uvedie podpis štatutárneho orgánu každej politickej strany tvoriacej koalíciu a odtlačky ich pečiatok.

(4) Ku kandidátnej listine musí byť pripojené
a)	vlastnoručne podpísané vyhlásenie každého kandidáta uvedeného na kandidátnej listine, že súhlasí so svojou kandidatúrou, nekandiduje na inej kandidátnej listine a nie sú mu známe prekážky voliteľnosti,
b)	potvrdenie o uhradení volebnej kaucie 500 000 Sk (ďalej len „kaucia“),
c)	oznámenie o určení splnomocnenca politickej strany alebo koalície a jeho náhradníka s uvedením ich mena, priezviska a presnej adresy, na ktorú možno doručovať písomnosti. 

(5) Na kandidátnej listine môže politická strana alebo koalícia uviesť najviac 50 kandidátov.

(6) Na kandidátnej listine môže politická strana alebo koalícia uviesť svoj grafický znak.

(7) Kaucia za každý volebný kraj, v ktorom politická strana alebo koalícia podáva kandidátnu listinu sa skladá na osobitný účet ministerstva vedený v Štátnej pokladnici, ak osobitný zákon^11) neupravuje vedenie účtov ministerstva inak, a to najneskôr 105 dní predo dňom volieb. Ministerstvo vráti zloženú kauciu do jedného mesiaca po vyhlásení výsledku volieb politickej strane alebo koalícii, ak politická strana alebo koalícia získa aspoň tri percentá z celkového počtu odovzdaných platných hlasov v rámci Slovenskej republiky. Kaucie, ktoré sa nevracajú, sú príjmom štátneho rozpočtu. 

^11) § 23 ods. 1 zákona č. 291/2002 Z.z. o Štátnej pokladnici a o zmene a doplnení niektorých zákonov v znení neskorších predpisov.

(8) Splnomocnencom politickej strany alebo koalície ani jeho náhradníkom nemôže byť kandidát. Úkonmi svojho splnomocnenca vo volebných veciach je politická strana alebo koalícia viazaná. Nastúpenie náhradníka na miesto splnomocnenca oznámi písomne politická strana alebo koalícia krajskej volebnej komisii bezodkladne. 

(9) Zapisovateľ zisťuje, či predložené kandidátne listiny obsahujú náležitosti podľa odseku 3 a či sú k nim pripojené písomnosti podľa odseku 4. Ak to tak nie je, vyzve splnomocnenca politickej strany alebo koalície, aby v ním určenej primeranej lehote kandidátnu listinu upravil alebo doplnil. 

(10) Zapisovateľ predkladá kandidátne listiny krajskej volebnej komisii na preskúmanie a registráciu na jej prvom zasadaní.

§ 20
Preskúmanie kandidátnych listín
krajskou volebnou komisiou

(1) Krajská volebná komisia preskúmava predložené kandidátne listiny najneskôr 80 dní predo dňom volieb a vyhotovuje o tom zápisnicu. Kontrolu kandidátnych listín za volebný kraj vykonáva krajská volebná komisia prostredníctvom svojho odborného sumarizačného útvaru. Kandidátnu listinu, ku ktorej nie je pripojené potvrdenie o uhradení kaucie, krajská volebná komisia nepreskúmava.

(2) Krajská volebná komisia vyčiarkne z kandidátnej listiny kandidáta,
a)	ktorý nespĺňa podmienky uvedené v § 3,
b)	pri ktorom nie je pripojené vyhlásenie podľa § 19 ods. 4 písm. a),
c)	ak je uvedený na kandidátnych listinách viacerých politických strán alebo koalícií, na tej kandidátnej listine, ku ktorej nie je pripojené vyhlásenie podľa § 19 ods. 4 písm. a); ak kandidát podpísal vyhlásenie k viacerým kandidátnym listinám, vyčiarkne ho na všetkých kandidátnych listinách,
d)	ktorý je uvedený na kandidátnej listine nad najvyššie ustanovený počet podľa  § 19 ods. 5,
e)	ktorý je podľa oznámenia Ústrednej volebnej komisie uvedený na kandidátnych listinách vo viacerých volebných krajoch podľa § 21 ods. 2.  

(3) Po preskúmaní kandidátnych listín odovzdá predseda krajskej volebnej komisie jedno vyhotovenie kandidátnych listín s vyhlásením kandidátov, že súhlasia s kandidatúrou a so zápisnicou o výsledku preskúmania kandidátnych listín Ústrednej volebnej komisii. 

§ 21

Kontrola kandidátnych listín
Ústrednou volebnou komisiou

(1) Ústredná volebná komisia najneskôr 75 dní predo dňom volieb vykonáva kontrolu kandidátnych listín a zápisníc krajských volebných komisií o výsledku preskúmania kandidátnych listín prostredníctvom svojho odborného sumarizačného útvaru za celú Slovenskú republiku a vyhotovuje o tom zápisnicu.

(2) Ak je kandidát uvedený na kandidátnych listinách podaných vo viacerých volebných krajoch, Ústredná volebná komisia oznamuje túto skutočnosť bezodkladne všetkým dotknutým  krajským volebným komisiám.  

(3) Ak kandidátne listiny podané rovnakou politickou stranou alebo koalíciou sú v rôznych volebných krajoch označené odchylne, vyzve predseda Ústrednej volebnej komisie člena Ústrednej volebnej komisie za túto politickú stranu alebo koalíciu, aby najneskôr do konca zasadania Ústrednej volebnej komisie oznámil jednotné označenie kandidátnych listín pre všetky volebné kraje. 

(4) Ústredná volebná komisia určuje žrebom číslo, ktorým sa jednotne, pre všetky volebné kraje, označí kandidátna listina každej politickej strany a koalície.

(5) Predseda Ústrednej volebnej komisie zasiela bezodkladne zápisnicu o výsledku kontroly kandidátnych listín a oznámenie o určení čísiel kandidátnych listín krajským volebným komisiám; zároveň zabezpečuje zverejnenie vyžrebovaných čísiel kandidátnych listín.

§ 22
Registrácia kandidátnych listín
(1) Krajská volebná komisia po doručení zápisnice o výsledku kontroly kandidátnych listín Ústrednou volebnou komisiou zaregistruje najneskôr 70 dní predo dňom volieb kandidátne listiny, ktoré sú v súlade s týmto zákonom, ako aj kandidátne listiny, ktoré boli upravené podľa § 20 ods. 2. Registrácia kandidátnych listín je podmienkou vytlačenia hlasovacích lístkov.

(2) Krajská volebná komisia v lehote podľa odseku 1 odmietne registráciu  kandidátnej listiny, ktorá  nie je v súlade s týmto zákonom, ako aj kandidátnu listinu, ktorú nemožno  upraviť podľa § 20 ods. 2. 

(3) Zapisovateľ krajskej volebnej komisie do 24 hodín od rozhodnutia krajskej volebnej komisie doručí rozhodnutie podľa odsekov 1 a 2 dotknutej politickej strane alebo koalícii; súčasne im oznámi vyžrebované číslo kandidátnej listiny.

(4) Proti rozhodnutiu krajskej volebnej komisie o registrácii kandidátnej listiny s úpravami podľa § 20 ods. 2 a proti rozhodnutiu o odmietnutí registrácie kandidátnej listiny, môže dotknutá kandidujúca politická strana alebo koalícia podať návrh na vydanie rozhodnutia o ponechaní kandidáta na kandidátnej listine, alebo návrh na vydanie rozhodnutia o zaregistrovaní kandidátnej listiny na príslušný krajský súd v sídle krajskej volebnej komisie. Návrh možno podať do troch dní odo dňa rozhodnutia krajskej volebnej komisie.

(5) Krajská volebná komisia po zaregistrovaní kandidátnych listín doručuje zoznam kandidátov Ústrednej volebnej komisii a ministerstvu, ktoré ho prostredníctvom okresných úradov doručí obciam najneskôr 40 dní predo dňom volieb. Obce zabezpečia, aby najneskôr 25 dní predo dňom volieb zoznam kandidátov obdržal každý volič. Na účely voľby poštou uverejní ministerstvo zoznam kandidátov najneskôr 40 dní predo dňom volieb na svojej internetovej stránke.

§ 23
Späťvzatie kandidátnej listiny, 
vzdanie sa a odvolanie kandidatúry

(1) Politická strana alebo koalícia môže do 48 hodín pred začatím volieb písomne  prostredníctvom splnomocnenca  vziať späť svoju kandidátnu listinu.

(2) Kandidát sa  môže do 48 hodín  pred začatím volieb svojej kandidatúry písomne vzdať.  Do tohto času môže jeho kandidatúru písomne odvolať aj politická strana alebo koalícia, ktorá ho kandidovala.

(3) Späťvzatie kandidátnej listiny politickou stranou alebo koalíciou, vzdanie  sa alebo odvolanie kandidatúry treba dvojmo doručiť predsedovi krajskej volebnej komisie, ktorý zabezpečí jeho uverejnenie vo volebných miestnostiach a jedno vyhotovenie bezodkladne zašle predsedovi Ústrednej volebnej komisie, ktorý zabezpečí jeho uverejnenie na internetovej stránke ministerstva.

(4) Ak sa kandidát vzdal alebo bol odvolaný po zaregistrovaní kandidátnej listiny, zostávajú údaje o ňom na kandidátnej listine, ale pri prideľovaní mandátov sa na neho neprihliada.

§ 24
Hlasovacie lístky

(1) Hlasovací lístok sa vyhotoví pre každú politickú stranu a koalíciu, ktorej kandidátna listina bola vo volebnom kraji zaregistrovaná.

(2) Ministerstvo zabezpečí na základe zaregistrovaných kandidátnych listín potrebný počet hlasovacích lístkov. Správnosť údajov, ktoré sa uvedú na hlasovacom lístku overuje krajská volebná komisia. Na hlasovacom lístku musí byť uvedené vyžrebované číslo kandidátnej listiny, názov politickej strany alebo  koalície, meno a priezvisko kandidáta, akademický titul, vek, zamestnanie a obec jeho trvalého pobytu. Poradie kandidátov na hlasovacom  lístku musí byť zhodné s poradím na kandidátnej listine. Ak politická strana alebo koalícia na kandidátnej listine uviedla svoj grafický znak, uvedie sa  aj na hlasovacom lístku.

(3) Hlasovacie lístky musia byť vytlačené písmom toho istého druhu a rovnakej veľkosti, na papieri rovnakej farby a akosti a tých istých rozmerov. Hlasovacie lístky sú opatrené odtlačkom  pečiatky krajskej volebnej komisie.

(4) Ministerstvo doručuje hlasovacie lístky starostom obcí prostredníctvom okresných úradov najneskôr 40 dní predo dňom volieb. Starostovia obcí zabezpečia, aby boli hlasovacie lístky doručené najneskôr v deň volieb okrskovým volebným komisiám, okrem okrskovej volebnej komisie vytvorenej pre volebný okrsok podľa § 12 ods. 4.

(5) Volič, ktorý hlasuje na území Slovenskej republiky, dostane hlasovacie lístky vo volebnej miestnosti v deň konania volieb.

(6) Ak dôjde k zrušeniu politickej strany alebo k pozastaveniu jej činnosti,^10) alebo k späťvzatiu kandidátnej listiny politickou stranou v čase po zaregistrovaní kandidátnej listiny, hlasovacie lístky tejto politickej strany sa nevytlačia, a ak sú vytlačené, volebné komisie zabezpečia, aby sa voličom vo volebných miestnostiach nerozdávali. To isté platí, ak dôjde k späťvzatiu kandidátnej listiny koalíciou alebo k zrušeniu alebo pozastaveniu činnosti niektorej z politických strán tvoriacich koalíciu po zaregistrovaní kandidátnej listiny.

§ 25
Vysielanie politickej reklamy a umiestňovanie volebných plagátov

(1) Slovenský rozhlas^12) a Slovenská televízia^13) vyhradí najviac po 30 minút vysielacieho času pre kandidujúcu politickú stranu alebo koalíciu, spolu však najviac desať  hodín vysielacieho času na vysielanie politickej reklamy. Nárok na vysielací čas sa musí uplatniť najneskôr päť dní pred začiatkom vysielania politickej reklamy, inak zaniká. Zodpovednosť za obsah politickej reklamy majú kandidujúce politické strany alebo koalície. Slovenský rozhlas a Slovenská televízia zabezpečia zreteľné označenie a oddelenie tohto vysielania od ostatných relácií odvysielaním oznamu, že ide o platené vysielanie.

^12) Zákon Slovenskej národnej rady č. 255/1991 Zb. o Slovenskom rozhlase v znení neskorších predpisov.

^13) Zákon Slovenskej národnej rady č. 254/1991 Zb. o Slovenskej televízii v znení neskorších predpisov.

(2) Slovenský rozhlas a Slovenská televízia vyhradia, okrem času podľa odseku 1, desať hodín vysielacieho času na diskusné relácie.

(3) Vysielateľ, ktorý má oprávnenie na vysielanie na základe licencie^14) (ďalej len „vysielateľ s licenciou“), môže vyhradiť na vysielanie politickej reklamy najviac po 30 minút vysielacieho času pre kandidujúcu politickú stranu alebo koalíciu, spolu však najviac desať hodín vysielacieho času. Zodpovednosť za obsah politickej reklamy majú kandidujúce politické strany alebo koalície. Vysielateľ s licenciou zabezpečí zreteľné označenie a oddelenie tohto vysielania od ostatných relácií odvysielaním oznamu, že ide o platené vysielanie. 

^14) § 2 ods. 1 písm. b) zákona č. 308/2000 Z.z. o vysielaní a retransmisii a o zmene zákona č. 195/2000 Z. z. o telekomunikáciách.

(4) Slovenský rozhlas, Slovenská televízia a vysielateľ s licenciou rozdelia časy podľa odseku 1 až 3 rovnomerne medzi kandidujúce politické strany alebo koalície tak, aby určením času vysielania nebola žiadna politická strana alebo koalícia znevýhodnená.

(5) Vysielateľ s licenciou môže v období podľa odseku 8 vysielať okrem relácií podľa odseku 10 diskusné relácie so zástupcami kandidujúcich politických strán alebo koalícií len v prípade, ak ich zaradenie do programovej štruktúry na toto obdobie schválila Rada pre vysielanie a retransmisiu^15) (ďalej len „rada“). Vysielateľ s licenciou je v tom prípade povinný predložiť rade najneskôr 30 dní pred začiatkom vysielania projekt relácie, ktorý musí okrem iného obsahovať aj spôsob takého výberu účastníkov diskusií, aby nebola žiadna politická strana alebo koalícia znevýhodnená. Zaradenie takejto relácie sa nepovažuje za zmenu programovej služby^16).

^15) § 4 a 5 zákona č. 308/2000 Z. z.

^16) § 3 písm. e) zákona č. 308/2000 Z. z.

(6) Spory týkajúce sa rovnosti rozdelenia a určenia času na vysielanie politickej reklamy alebo na účasť v diskusných reláciách rieši Ústredná volebná komisia. Jej rozhodnutie v tejto veci je záväzné.

(7) Náklady na politickú reklamu vo vysielaní Slovenského rozhlasu, Slovenskej televízie a vysielateľa s licenciou uhrádzajú kandidujúce politické strany alebo koalície. Slovenský rozhlas, Slovenská televízia a vysielateľ s licenciou sú povinní zabezpečiť pre všetky kandidujúce politické strany alebo koalície rovnaké podmienky nákupu vysielacieho času a rovnaké cenové a platobné podmienky.

(8) Vysielanie politickej reklamy sa začína 21 dní predo dňom volieb. 

(9) Politickú reklamu je zakázané vysielať v časoch, ktoré sú v rozhlasovom a televíznom vysielaní vyhradené reklame. Na čas poskytnutý vo vysielaní politickej reklame sa nevzťahujú obmedzenia časového rozsahu vysielanej reklamy podľa osobitného predpisu.^17)

^17) § 36 ods. 1 až 3 a § 37 ods. 1 a 2 zákona č. 308/2000 Z.z.

(10) Za politickú reklamu sa nepovažuje vysielanie spravodajských a publicistických relácií, ak sa realizujú spôsobom a za okolností ako v čase mimo obdobia podľa odseku 8 a sú v súlade s programovou službou.^16) 

(11) Vysielanie iných relácií s výnimkou spravodajských a publicistických relácií podľa odsekov 2, 5 a 10 a vysielania politickej reklamy podľa odsekov 1 a 3, ktoré by mohli ovplyvniť hlasovanie voličov v prospech alebo v neprospech kandidujúcej politickej strany alebo koalície, je zakázané.

(12) Porušenie pravidiel vysielania politickej reklamy podľa tohto zákona sa postihuje podľa osobitných predpisov.^18)

^18) § 16, § 64 až § 67 zákona č. 308/2000 Z. z. v znení zákona č. 206/2002 Z. z.

(13) Obec vyhradí miesta, na ktorých možno 21 dní pred voľbami umiestňovať volebné plagáty a iné nosiče informácií; vyhradená plocha musí zodpovedať zásadám rovnosti kandidujúcich politických strán alebo koalícií. 

(14)V deň volieb je zakázané zverejňovať výsledky volebných prieskumov.

ŠIESTA ČASŤ
VOĽBY

§ 26
Vyhlásenie volieb a čas ich konania
(1) Voľby  sa konajú na celom území Slovenskej republiky v jeden deň v sobotu. 

(2) Voľby vyhlasuje predseda Národnej rady Slovenskej republiky. Predseda Národnej rady Slovenskej republiky vyhlási voľby a určí deň volieb najneskôr 110 dní pred ich konaním. Vyhlásenie volieb sa uverejňuje v Zbierke zákonov Slovenskej republiky a na internetovej stránke ministerstva.

(3) Voľby sa konajú v určený deň od 7.00 do 22.00 hodiny. Ak to miestne podmienky vyžadujú, môže starosta určiť začiatok hlasovania na skoršiu hodinu, najviac však o dve hodiny.

§ 27
Informovanie voličov
Obec najneskôr 50 dní predo dňom volieb určí čas a miesto konania volieb v obci a ak sa na území obce zriadilo viac volebných okrskov určí tiež časti obce patriace k jednotlivým volebným okrskom. Obec najneskôr 25 dní predo dňom volieb zašle každému voličovi zapísanému v zozname voličov, okrem voliča, ktorý je zapísaný v osobitnom zozname voličov, oznámenie v ktorom uvedie čas konania volieb, volebný okrsok a miesto, kde môže volič voliť; v oznámení tiež upozorní na povinnosť preukázať sa pred hlasovaním preukazom totožnosti, ktorým je na účely tohto zákona občiansky preukaz.

§ 28
Spôsob voľby
(1) Volič môže voliť na území Slovenskej republiky
a)	vo volebnom okrsku, v ktorého zozname voličov je zapísaný alebo 
b)	v ktoromkoľvek inom volebnom okrsku na základe voličského preukazu, okrem volebného okrsku utvoreného podľa § 12 ods. 4.

(2)	Mimo územia Slovenskej republiky môže volič voliť prostredníctvom pošty.

(3) prostredníctvom pošty môže voliť
a)	volič, ktorý nemá trvalý pobyt na území Slovenskej republiky a bol na základe žiadosti zapísaný do osobitného zoznamu voličov podľa § 10,
b) volič, ktorý má trvalý pobyt na území Slovenskej republiky, v čase volieb sa zdržiava mimo jej územia a o voľbu prostredníctvom pošty požiada obec, v ktorej má trvalý pobyt.

Voľby na území Slovenskej republiky

§ 29
Prípravy vo volebnej miestnosti
Pred začiatkom volieb predseda okrskovej volebnej komisie za prítomnosti členov komisie skontroluje volebnú schránku a prenosnú volebnú schránku a potom obidve schránky zapečatí. Skontroluje aj vybavenie volebnej miestnosti, či sú pripravené dva rovnopisy zoznamu voličov a dostačujúci  počet hlasovacích  lístkov a  nepriehľadných obálok rovnakej veľkosti, akosti a farby, opatrených odtlačkom úradnej pečiatky obce (ďalej len "obálka"). Potom vyhlási hlasovanie za začaté.

§ 30
Priestory na úpravu hlasovacích lístkov
(1) Volebné miestnosti sú upravené tak, aby bola zaručená tajnosť hlasovania. Každý volič s hlasovacími lístkami musí prejsť osobitným priestorom vyhradeným na ich úpravu. Počet týchto priestorov určí obec s prihliadnutím na počet voličov vo volebnom okrsku.

(2) V priestore na úpravu hlasovacích lístkov nesmie byť súčasne s voličom nikto prítomný, ak tento zákon neustanovuje inak. 

§ 31
Hlasovanie
 (1) Voliči predstupujú pred okrskovú volebnú komisiu a hlasujú osobne. Zastúpenie nie je prípustné. Členovia okrskovej volebnej komisie nesmú voličom upravovať hlasovacie lístky.

(2) Volič po príchode do volebnej miestnosti preukáže svoju totožnosť a po zázname v oboch rovnopisoch zoznamu voličov dostane od okrskovej volebnej komisie hlasovacie lístky a prázdnu obálku. Ak volič nepredloží občiansky preukaz, hlasovanie sa mu neumožní.

(3) Voliča, ktorý sa dostavil do volebnej miestnosti s voličským preukazom, zapíše okrsková volebná komisia po predložení občianskeho preukazu do oboch rovnopisov zoznamu voličov. Zápis podpíše predseda komisie; voličský preukaz sa pripojí k prvému rovnopisu zoznamu voličov. Potom komisia vydá voličovi hlasovacie lístky a prázdnu obálku.

(4) Voliča, ktorý sa v deň volieb dostaví do príslušnej volebnej miestnosti podľa miesta trvalého pobytu a nie je zapísaný v zozname voličov, dopíše okrsková volebná komisia do oboch rovnopisov zoznamu voličov na základe predloženého občianskeho preukazu. Zápis podpíše predseda komisie. Potom komisia vydá voličovi hlasovacie lístky a prázdnu obálku.

(5) Po tom, čo volič dostal hlasovacie lístky a obálku, vstúpi do priestoru určeného na úpravu hlasovacích lístkov. V priestore na úpravu hlasovacích lístkov vloží volič do obálky jeden hlasovací lístok. Na hlasovacom lístku, ktorý vkladá do obálky, môže zakrúžkovaním poradového čísla najviac u štyroch kandidátov uvedených na jednom hlasovacom lístku vyznačiť, ktorému z kandidátov dáva prednosť. Na iné úpravy hlasovacieho lístka sa neprihliada.

(6) Volič, ktorý nemôže sám upraviť hlasovací lístok pre zdravotné postihnutie alebo  preto, že nemôže čítať alebo písať, má právo vziať so sebou do priestoru určeného na úpravu hlasovacích lístkov iného voliča, nie však člena okrskovej volebnej komisie, aby zaňho  hlasovací  lístok  podľa  jeho pokynov upravil a vložil do obálky.

(7) Volič hlasuje  tak, že po opustení priestoru určeného na úpravu hlasovacích lístkov  vloží obálku  pred okrskovou volebnou komisiou  do volebnej schránky. Voličovi,  ktorý sa  neodobral do tohto priestoru, komisia hlasovanie neumožní. 

(8) Zo závažných, najmä zdravotných dôvodov, možno okrskovú volebnú komisiu požiadať o to, aby volič mohol hlasovať mimo volebnej miestnosti, a to len v územnom obvode volebného okrsku, pre ktorý bola okrsková volebná komisia zriadená. V takom prípade okrsková volebná komisia vyšle k voličovi aspoň dvoch svojich členov s prenosnou volebnou schránkou, hlasovacími lístkami a obálkou; vyslaní členovia okrskovej volebnej komisie zabezpečia, aby bola zachovaná tajnosť hlasovania. Okrsková volebná komisia vyznačí účasť týchto voličov na hlasovaní v oboch rovnopisoch zoznamu voličov ihneď po návrate členov komisie, vyslaných s prenosnou volebnou schránkou, do volebnej miestnosti.

(9) Za voliča, ktorý nemôže pre zdravotné postihnutie sám vložiť obálku do volebnej  schránky, môže  ju do  nej na jeho požiadanie a v  jeho prítomnosti  vložiť iný volič,  nie však člen okrskovej volebnej komisie.

§ 32
Poriadok vo volebnej miestnosti
(1) Za poriadok vo volebnej miestnosti zodpovedá predseda okrskovej volebnej komisie,   počas jeho neprítomnosti jej podpredseda.

(2) Pokyny predsedu okrskovej volebnej komisie alebo jej podpredsedu na zachovanie   poriadku vo volebnej miestnosti a dôstojný priebeh hlasovania sú záväzné pre všetkých prítomných.

(3) Vo volebnej miestnosti majú právo byť prítomné, okrem členov okrskovej volebnej komisie, jej zapisovateľa, členov volebných komisií vyšších stupňov, členov ich odborných sumarizačných útvarov a voličov, aj iné osoby, ktoré prejavili záujem o sledovanie priebehu volieb a sčítania hlasov a pozorovatelia vyslaní medzinárodnými organizáciami. Tieto osoby možno z volebnej miestnosti vylúčiť len ak by bol ohrozený verejný poriadok alebo z dôvodov kapacitných možností volebnej miestnosti.

(4) Vo  volebnej miestnosti  je neprípustné presviedčanie v prospech kandidujúcich politických strán, koalícií alebo kandidátov. 

§ 33
Prerušenie hlasovania
Ak nastanú okolnosti, ktoré znemožňujú začať hlasovanie, pokračovať v ňom alebo ho skončiť, môže okrsková volebná komisia odročiť začatie hlasovania na neskoršiu hodinu alebo predĺžiť čas hlasovania. Celkový čas hlasovania ustanovený v § 26 ods. 3 sa však týmto opatrením nesmie skrátiť. Okrsková volebná komisia o takom opatrení upovedomí voličov spôsobom v mieste obvyklým. Ak sa hlasovanie preruší, zapečatí okrsková volebná komisia volebné dokumenty a volebné schránky. Pri opätovnom začatí hlasovania okrsková volebná komisia overí neporušenosť pečatí. Okolnosti, ktoré znemožnili začať hlasovanie, pokračovať v ňom alebo ho ukončiť, ako aj neporušenosť pečatí uvedie okrsková volebná komisia v zápisnici o priebehu a výsledku hlasovania vo volebnom okrsku.

§ 34
Ukončenie hlasovania
Po uplynutí času určeného na hlasovanie môžu hlasovať už len tí voliči, ktorí sú vo volebnej miestnosti alebo pred ňou. Potom sa volebná miestnosť uzavrie a predseda okrskovej volebnej komisie vyhlási hlasovanie za ukončené. 

§ 35
Voľba poštou voličmi, 
ktorí nemajú trvalý pobyt na území Slovenskej republiky 

(1)	Voličom, ktorí nemajú trvalý pobyt na území Slovenskej republiky a boli zapísaní do osobitného zoznamu voličov podľa § 10, zašle Mestská časť Bratislava - Petržalka najneskôr 35 dní predo dňom volieb na adresu miesta pobytu v cudzine
a)	obálku podľa § 29,
b)	hlasovacie lístky,
c)	návratnú obálku,
d)	poučenie o spôsobe hlasovania.

(2)	Návratná obálka musí byť označená heslom „VOĽBA POŠTOU“. Musí byť na nej uvedená adresa sídla Miestneho úradu Mestskej časti Bratislava - Petržalka ako adresáta a adresa voliča podľa § 10 ods. 2 písm. c) ako odosielateľa.

(3)	Na hlasovanie sa § 31 ods. 5 vzťahuje primerane.

(4)	Po vložení hlasovacieho lístka do obálky, vloží volič zalepenú obálku do návratnej obálky a odošle ju poštou. Poštovné uhrádza volič. 

(5)	Do výsledku hlasovania sa započítavajú hlasy na hlasovacích lístkoch, ktoré boli doručené najneskôr v posledný pracovný deň predo dňom volieb.

(6)	Doručené návratné obálky a osobitný zoznam voličov podľa § 10 odovzdá Mestská časť Bratislava - Petržalka okrskovej volebnej komisii vytvorenej pre volebný okrsok podľa     § 12 ods. 4 v deň volieb.

(7)	Okrsková volebná komisia vytvorená pre volebný okrsok podľa § 12 ods. 4, za prítomnosti zástupcu Mestskej časti Bratislava - Petržalka, zakrúžkuje v osobitnom zozname voličov poradové čísla voličov, ktorí zaslali návratnú obálku. Potom otvorí návratné obálky a po vybratí obálok s hlasovacími lístkami zástupca Mestskej časti Bratislava - Petržalka tieto vloží do volebnej schránky. 

(8)	Okrsková volebná komisia utvorená pre volebný okrsok podľa § 12 ods. 4 začne zisťovať výsledky hlasovania bezprostredne po vložení obálok do volebnej schránky.

(9)	Na postup pri zisťovaní výsledkov hlasovania vo volebnom okrsku sa vzťahuje ustanovenie § 37 až 41.  

(10) Pri voľbe poštou voličmi, ktorí nemajú trvalý pobyt na území Slovenskej republiky sa  § 29 až 34 nepoužije.

§ 36
Voľba poštou voličmi, 
ktorí majú trvalý pobyt na území Slovenskej republiky 
a v čase volieb sa zdržiavajú mimo jej územia 

(1) Volič, ktorý má trvalý pobyt na území Slovenskej republiky a v čase volieb sa zdržiava mimo jej územia, môže písomne požiadať obec trvalého pobytu o voľbu poštou. Žiadosť musí byť doručená najneskôr 50 dní predo dňom volieb. 

(2) Obec zašle voličovi najneskôr 35 dní predo dňom volieb na ním určenú adresu pobytu v cudzine
a)	obálku podľa § 29,
b)	hlasovacie lístky,
c)	návratnú obálku,
d)	poučenie o spôsobe hlasovania.

(3) Návratná obálka musí byť označená heslom „VOĽBA POŠTOU“. Musí byť na nej uvedená adresa sídla obecného úradu obce ako adresáta a adresa voliča v cudzine ako odosielateľa.

(4) Na hlasovanie sa § 31 ods. 5 vzťahuje primerane.

(5) Po vložení hlasovacieho lístka do obálky, vloží volič zalepenú obálku do návratnej obálky a odošle ju poštou. Poštovné uhrádza volič.

(6) Do výsledku hlasovania sa započítavajú hlasy na hlasovacích lístkoch, ktoré boli doručené najneskôr v posledný pracovný deň predo dňom volieb.

(7) Návratné obálky, doručené v lehote podľa odseku 6, odovzdá obec príslušnej okrskovej volebnej komisii najneskôr do ukončenia hlasovania.

(8) Okrsková volebná komisia za prítomnosti zástupcu obce zakrúžkuje poradové čísla voličov a vyznačí voľbu poštou v zozname voličov. Potom otvorí návratné obálky a po vybratí obálok s hlasovacími lístkami zástupca obce tieto vloží do volebnej schránky.

Zistenie a vyhlásenie výsledkov hlasovania

§ 37
Sčítanie hlasov v okrskovej volebnej komisii
(1) Po ukončení hlasovania dá predseda okrskovej volebnej komisie zapečatiť zvyšné  nepoužité hlasovacie lístky a obálky a otvoriť volebnú schránku. Ak okrsková volebná komisia na žiadosť občanov použila aj  prenosnú volebnú schránku, obsah schránok po ich otvorení zmieša.

(2) Okrsková volebná komisia vyberie obálky s hlasovacími lístkami z volebnej schránky, sčíta obálky a porovná ich počet so záznamami v zozname voličov. Obálky, ktoré nemajú náležitosti podľa § 29 a hlasovacie lístky, ktoré neboli v obálke okrsková volebná komisia vylúči.

(3) Po  vybratí hlasovacích  lístkov z obálok okrsková volebná komisia rozdelí a sčíta hlasovacie lístky,  ktoré boli odovzdané pre jednotlivé politické strany alebo koalície, vylúči neplatné hlasovacie lístky a zistí, koľko voličov politickej strany alebo koalície využilo právo prednostného hlasu. Ďalej okrsková volebná komisia sčíta prednostné hlasy, ktoré boli odovzdané jednotlivým kandidátom na  hlasovacích lístkoch.

(4) Každý člen okrskovej volebnej komisie môže nazrieť do hlasovacích lístkov. Predseda  okrskovej volebnej komisie kontroluje správnosť sčítania hlasov. 

§ 38
Posudzovanie hlasovacích lístkov
(1) Hlasovacie lístky, na ktorých sú mená kandidátov prečiarknuté, menené alebo dopisované sú platné. Na takéto úpravy sa neprihliada. Ak volič dal na hlasovacom lístku  prednostný hlas viac ako štyrom kandidátom, takýto hlasovací lístok sa počíta v prospech politickej strany alebo koalície, na prednostné hlasy sa však neprihliada.

(2) Hlasovacie  lístky, ktoré  nie sú na predpísanom tlačive a hlasovacie lístky politických  strán alebo koalícií podľa § 24 ods. 6, sú neplatné. Ak je v obálke niekoľko hlasovacích lístkov v prospech  rôznych politických strán alebo koalícií, sú všetky tieto hlasovacie lístky neplatné. Ak je v obálke viac hlasovacích lístkov tej istej politickej strany alebo koalície, počítajú sa ako jeden hlas; ak sa na niektorom z týchto hlasovacích lístkov vykonala prednostná voľba, prihliada sa na ten hlasovací lístok, na ktorom bolo odovzdaných viac prednostných hlasov;  ak však bol odovzdaný na viacerých hlasovacích lístkoch rovnaký počet prednostných  hlasov, nie však pre tých istých kandidátov, na prednostné hlasy sa neprihliada.

(3) Ak vzniknú pochybnosti o platnosti obálky, hlasovacieho lístka alebo prednostného hlasu, rozhoduje  s konečnou platnosťou okrsková volebná komisia.

§ 39
Zápisnica o priebehu a výsledku hlasovania vo volebnom okrsku
(1) Okrsková volebná komisia vyhotovuje dvojmo zápisnicu o priebehu a výsledku  hlasovania vo volebnom okrsku. Zápisnicu podpisuje predseda a ostatní členovia komisie. Ak niektorý z členov okrskovej volebnej komisie zápisnicu nepodpísal, uvedie dôvody nepodpísania. Každý list zápisnice opatrí okrsková volebná komisia odtlačkom svojej reliéfnej pečiatky (suchá pečať).
(2) Zápisnica o priebehu a výsledku  hlasovania vo volebnom okrsku obsahuje
a)	čas začiatku a ukončenia hlasovania, prípadne jeho prerušenie,
b)	počet voličov zapísaných v zozname voličov vo volebnom okrsku,
c)	počet voličov, ktorí sa zúčastnili hlasovania,
d)	počet voličov, ktorí odovzdali obálku podľa § 31,
e)	počet voličov, ktorí zaslali návratnú obálku z cudziny,
f)	počet platných  hlasov odovzdaných pre  každú politickú stranu alebo koalíciu,
g)	počet voličov politickej strany  alebo koalície, ktorí využili právo prednostného hlasu,
h)	počet platných prednostných hlasov odovzdaných pre jednotlivých kandidátov podľa   politických   strán  alebo koalícií.

§ 40
Ukončenie činnosti v okrskovej volebnej komisii
(1) Po sčítaní hlasov a podpísaní oboch rovnopisov zápisnice o priebehu a výsledku hlasovania vo  volebnom okrsku predseda okrskovej volebnej  komisie oznamuje  výsledky hlasovania  a jedno vyhotovenie zápisnice doručuje bezodkladne okresnej volebnej komisii  a počká na jej pokyn na ukončenie činnosti.

(2) Ak nesplní predseda okrskovej volebnej  komisie na výzvu okresnej volebnej komisie povinnosti podľa odseku 1 do 24 hodín po ukončení hlasovania, môže okresná volebná   komisia výsledky hlasovania v ostatných volebných okrskoch odovzdať krajskej volebnej komisii.

(3) Okrsková volebná komisia zapečatí odovzdané hlasovacie lístky, obálky a oba rovnopisy zoznamu voličov  a odovzdá  ich spolu s ostatnými volebnými dokumentmi obci do úschovy.

§ 41
Overovanie zápisníc okresnou volebnou komisiou
Okresná volebná komisia zhromažďuje zápisnice okrskových volebných komisií o priebehu a výsledku hlasovania vo volebnom okrsku a prostredníctvom svojho odborného sumarizačného útvaru overí ich úplnosť. Ak vzniknú pochybnosti o údajoch uvedených v zápisnici, má právo vyžiadať si od okrskovej volebnej komisie vysvetlivky a iné informácie; zjavné chyby opraví po dohode s okrskovou volebnou komisiou sama, inak požiada okrskovú volebnú komisiu, aby sa znova zišla a odstránila nedostatky. Pri tejto činnosti môžu byť prítomní členovia a zapisovatelia volebných komisií, členovia ich odborných sumarizačných útvarov a osoby (pozorovatelia), ktorým na to dala povolenie okresná volebná komisia. Overené zápisnice okrskových volebných komisií doručuje bezodkladne krajskej volebnej komisii a počká na jej pokyn na ukončenie činnosti.

§ 42
Sčítanie hlasov v krajskej volebnej komisii
(1) Krajská volebná komisia zisťuje výsledky hlasovania vo volebnom kraji zo zápisníc okrskových volebných komisií o priebehu a výsledku hlasovania vo volebnom okrsku doručených okresnými volebnými komisiami. Ak vzniknú pochybnosti o údajoch uvedených v zápisnici, má právo vyžiadať si od príslušných okresných volebných komisií vysvetlenia a iné informácie, alebo ak je to potrebné od príslušnej okrskovej volebnej komisie hlasovacie lístky a ostatné volebné dokumenty.

(2) V miestnosti, kde krajská volebná komisia sčítava hlasy a zisťuje výsledky hlasovania, môžu byť prítomní členovia a zapisovatelia volebných komisií a členovia ich odborných sumarizačných útvarov, ako aj pozorovatelia, ktorým na to dala povolenie krajská volebná komisia.

§ 43
Zápisnica krajskej volebnej komisie 
o priebehu a výsledku hlasovania vo volebnom kraji

(1) Krajská volebná komisia vyhotovuje dvojmo zápisnicu o priebehu a výsledku hlasovania vo volebnom kraji. Zápisnicu podpisuje predseda a ostatní členovia komisie. Ak niektorý z členov krajskej volebnej komisie zápisnicu nepodpísal, uvedie dôvody nepodpísania.

(2) Zápisnica krajskej volebnej komisie o priebehu a výsledku hlasovania vo volebnom kraji obsahuje
a)	počet volebných okrskov vo volebnom kraji a počet okrskových volebných komisií, ktoré zaslali výsledok hlasovania,
b)	počet voličov zapísaných v zozname voličov vo volebnom kraji,
c)	počet voličov, ktorí sa zúčastnili hlasovania,
d)	počet voličov, ktorí odovzdali obálky podľa § 31,
e)	počet voličov, ktorí zaslali návratnú obálku z cudziny,
f)	počet platných  hlasov odovzdaných pre politickú stranu alebo koalíciu,
g)	počet voličov politickej strany alebo koalície, ktorí využili právo prednostného hlasu,
h)	počet platných prednostných hlasov odovzdaných pre jednotlivých kandidátov podľa   politických strán  alebo koalícií.

(3) Po podpísaní oboch vyhotovení zápisnice o priebehu a výsledku hlasovania vo volebnom kraji predseda krajskej volebnej komisie doručuje bezodkladne jedno vyhotovenie zápisnice Ústrednej volebnej komisii. Ostatné volebné dokumenty odovzdáva do úschovy krajskému úradu v sídle krajskej volebnej komisie.

§ 44
Určenie počtu mandátov pre volebné kraje

(1) Ústredná volebná komisia preskúmava zápisnice krajských volebných komisií a zisťuje podľa nich počet platných hlasov, ktoré boli odovzdané pre všetky kandidátne listiny vo všetkých volebných krajoch. Tento údaj sa delí ústavne určeným počtom poslancov. Číslo takto vypočítané zaokrúhlené na celé číslo je republikovým mandátovým číslom.

(2) Republikovým mandátovým číslom sa delí celkový počet platných hlasov odovzdaných v každom volebnom kraji. Takto vypočítaný celočíselný výsledok delenia, ktorý udáva koľkokrát sa republikové mandátové číslo nachádza v celkovom počte platných hlasov odovzdaných v každom volebnom kraji, je počet mandátov, ktoré pripadajú tomuto volebnému kraju.  

(3) Ak takto neboli rozdelené všetky mandáty, Ústredná volebná komisia ich postupne prideľuje volebným krajom, ktoré vykazujú najväčší zostatok. Pri rovnosti zostatkov rozhoduje žreb.

§ 45
Podmienky prideľovania mandátov
(1) Ústredná volebná komisia zisťuje, koľko platných hlasov celkove bolo odovzdaných pre každú politickú stranu a koalíciu.

(2) Ústredná volebná komisia ďalej zistí,
a) ktoré politické strany získali menej ako päť percent z celkového počtu odovzdaných platných hlasov,
b) ktoré koalície zložené z dvoch alebo troch politických strán získali menej ako sedem percent z celkového počtu odovzdaných platných hlasov,
c) ktoré koalície zložené najmenej zo štyroch politických strán získali menej ako desať percent z celkového počtu odovzdaných platných hlasov.

(3) Pri ďalšom zisťovaní volebných výsledkov a prideľovaní mandátov na politické strany a koalície podľa odseku 2 a hlasy pre ne odovzdané Ústredná volebná komisia neprihliada; tieto politické strany a koalície do prvého skrutínia nepostupujú.

(4) Ak Ústredná volebná komisia zistí, že požiadavky podľa odseku 2 nesplnila žiadna politická  strana a žiadna koalícia, zníži 
a) ak ide o politické strany hranicu piatich percent na hranicu štyroch percent,
b) ak ide o koalície podľa odseku 2 písm. b) hranicu siedmich percent na hranicu šiestich percent,
c) ak ide o koalície podľa odseku 2 písm. c) hranicu desiatich percent na hranicu deviatich percent. 

(5) Ak Ústredná volebná komisia zistí, že znížením hranice podľa odseku 4 nepostúpia do prvého skrutínia aspoň dve politické strany alebo aspoň dve koalície alebo aspoň jedna politická strana a jedna koalícia, zníži hranicu o ďalšie percento.

(6) V prvom skrutíniu sa rozdeľujú mandáty v rámci volebných krajov.

§ 46
Prvé skrutínium
(1) Súčet platných hlasov odovzdaných vo volebnom kraji pre politické strany alebo  koalície, ktoré postúpili do prvého skrutínia, sa vydelí počtom mandátov, ktoré sa tomuto volebnému kraju pridelili podľa § 44 zväčšeným o číslo jeden; číslo, ktoré vyšlo týmto delením zaokrúhlené na celé číslo, je krajským volebným číslom.

(2) Celkový počet platných  hlasov, ktorý dostala politická strana alebo koalícia, sa delí krajským volebným číslom a politickej strane alebo koalícii sa pridelí toľko mandátov, koľkokrát je krajské volebné číslo obsiahnuté v súčte platných hlasov, ktoré táto politická strana alebo koalícia získala.

(3) Ak sa takýmto spôsobom pridelil o jeden mandát viac, ako sa mal prideliť, odpočíta sa  prebytočný mandát tej politickej strane alebo koalícii, ktorá vo volebnom kraji vykázala najmenší zostatok delenia. Pri rovnakom zostatku delenia sa mandát odpočíta politickej strane alebo koalícii, ktorá získala vo volebnom kraji menší počet hlasov. Ak je počet platných hlasov rovnaký, rozhodne žreb.

(4) V rámci jednotlivých politických strán alebo koalícií kandidáti dostanú mandáty  pridelené strane v poradí, v akom sú uvedení na hlasovacom lístku. Ak však voliči, ktorí odovzdali platný hlas pre túto politickú stranu alebo koalíciu, využili právo prednostného hlasu, dostane najskôr mandát ten z kandidátov, ktorý získal najmenej päť percent prednostných hlasov z celkového počtu platných hlasov odovzdaných pre politickú stranu alebo  koalíciu v rámci volebného kraja. Ak politickej strane alebo koalícii je pridelených viac mandátov a viac kandidátov splnilo podmienku podľa predchádzajúcej vety, mandáty  dostanú kandidáti postupne v poradí podľa najvyššieho počtu získaných prednostných hlasov. Ak je rovnosť prednostných hlasov, rozhodujúce je poradie na hlasovacom lístku.

(5) Ak niektorá politická strana alebo koalícia nekandidovala toľko kandidátov, koľko jej patrí mandátov podľa výsledkov prvého skrutínia, dostane iba toľko mandátov, koľko osôb kandidovala.

§ 47
Druhé skrutínium
(1) Všetky mandáty, ktoré neboli pridelené v prvom skrutíniu, pridelí Ústredná volebná komisia v druhom skrutíniu. Do druhého skrutínia sa prenášajú zostatky hlasov jednotlivých politických strán alebo koalícií, ktoré získali v jednotlivých volebných krajoch.

(2) Najneskoršie do 12 hodín po odsúhlasení výsledkov prvého skrutínia Ústrednou volebnou komisiou odovzdajú jej členovia predsedovi Ústrednej volebnej komisie kandidátne listiny svojich politických strán alebo koalícií. Počet kandidátov na týchto kandidátnych listinách nie je obmedzený; politická strana alebo koalícia môže na kandidátnu listinu zaradiť iba tých kandidátov, ktorí boli kandidovaní v niektorom volebnom kraji a neboli zvolení v prvom skrutíniu. Po odovzdaní kandidátnych listín už nemožno meniť kandidátov ani poradie, v akom sú uvedení na kandidátnej listine.

(3) Ústredná volebná komisia v druhom skrutíniu sčíta zostatky hlasov jednotlivých politických strán alebo koalícií. Tento súčet vydelí počtom mandátov, ktoré neboli v prvom skrutíniu obsadené, zväčšené o číslo jeden. Číslo, ktoré vyšlo delením, zaokrúhlené na celé číslo, je republikovým volebným číslom. Na tomto základe pridelí Ústredná volebná komisia každej politickej strane alebo koalícii toľko mandátov, koľkokrát je republikové volebné číslo obsiahnuté v súčte zostatkov hlasov odovzdaných pre jednotlivú politickú stranu alebo koalíciu.

(4) Ak neboli obsadené všetky mandáty ani podľa odseku 3, alebo ak politická strana alebo koalícia oznámila menej kandidátov, ako pre ňu pripadá mandátov, Ústredná volebná komisia pridelí tieto mandáty postupne tým politickým stranám alebo koalíciám, ktoré podali platné kandidátne listiny a ktoré majú najväčší zostatok delenia. Ak je rovnosť zostatkov, pridelí sa mandát politickej strane alebo koalícii, ktorá má väčší súčet zostatku v druhom skrutíniu. Ak sú súčty zostatkov rovnaké, pridelí sa mandát politickej strane alebo koalícii, ktorá dostala v Slovenskej republike viac hlasov; ak je počet hlasov rovnaký, rozhodne žreb.    

(5) Ak sa takýmto spôsobom obsadil o jeden mandát viac, ako sa mal obsadiť, odpočíta sa prevyšujúci mandát tej politickej strane alebo koalícii, ktorá vykázala najmenší zostatok delenia v druhom skrutíniu. Ak je rovnaký zostatok, odpočíta sa prevyšujúci mandát tej politickej strane alebo koalícii, ktorá získala menší počet hlasov; ak je počet hlasov rovnaký, rozhodne žreb. 

(6) V rámci jednotlivých politických strán alebo koalícií mandáty pridelené politickej strane alebo koalícii dostanú kandidáti podľa poradia, v akom sú uvedení na kandidátnej listine pre druhé skrutínium.

(7) Kandidáti, ktorí nedostali mandát ani v prvom, ani v druhom skrutíniu, sa stávajú náhradníkmi.

§ 48
Zápisnica Ústrednej volebnej komisie a zverejnenie výsledkov volieb
(1) Po rozdelení mandátov Ústredná volebná komisia vyhotovuje o výsledku  volieb  zápisnicu, ktorú podpisuje predseda a ostatní členovia komisie. Ak niektorý  z členov Ústrednej volebnej komisie zápisnicu nepodpísal, uvedie dôvody nepodpísania.

(2) Zápisnici o výsledku volieb obsahuje
a) počet voličov zapísaných v zoznamoch voličov,
b) počet voličov, ktorí sa zúčastnili hlasovania,
c) počet voličov, ktorí odovzdali obálku podľa § 31,
d) počet voličov, ktorí zaslali návratnú obálku z cudziny,
e) počet platných  hlasov odovzdaných pre  každú kandidátnu listinu,
f) mená a priezviská kandidátov, ktorí boli z jednotlivých kandidátnych listín zvolení za poslancov v prvom skrutíniu, spolu s údajmi o výsledkoch prednostného hlasovania, mená a priezviská kandidátov zvolených za poslancov v druhom skrutíniu, ako i mená a priezviská kandidátov, ktorí sa stali náhradníkmi.

(3) Ústredná volebná komisia zverejňuje celkové výsledky volieb po podpísaní zápisnice o výsledku volieb podľa jednotlivých volebných krajov; môže zverejňovať aj priebežné výsledky volieb.

§ 49
Osvedčenie o zvolení
Ústredná volebná komisia vydá kandidátom zvoleným za poslancov osvedčenie o zvolení.

§ 50
Nové voľby
Ak Ústavný súd Slovenskej republiky vyhlási voľby za neplatné alebo zruší výsledok  volieb, predseda Národnej rady Slovenskej republiky vyhlási nové voľby do Národnej  rady  Slovenskej republiky;  nové voľby  vyhlási do 30 dní od uverejnenia nálezu Ústavného súdu  Slovenskej republiky v  Zbierke zákonov Slovenskej republiky.

§ 51
Nastupovanie náhradníkov
(1) Ak sa uprázdni počas volebného obdobia mandát, nastupuje náhradník tej istej politickej strany alebo koalície podľa poradia, v akom bol uvedený na kandidátnej listine pre voľby vo volebnom kraji, v ktorom bol kandidovaný poslanec, ktorého mandát sa uprázdnil. Ak však boli na kandidátnej listine uplatnené prednostné hlasy nastupuje kandidát, ktorý dostal najvyšší počet prednostných hlasov.

(2) Ak nie je náhradník tej istej politickej strany alebo koalície, zostane mandát neobsadený do konca volebného obdobia.

(3) Ak bola politická strana zrušená,^19) náhradník nenastupuje a mandát zostáva  neobsadený  až do konca volebného obdobia.

^19) § 13 zákona č. 424/1991 Zb. v znení neskorších predpisov.

(4) Ak bola činnosť politickej strany pozastavená,^20) v čase pozastavenia náhradník nenastupuje.

^20) § 14 zákona č. 424/1991 Zb. v znení zákona č. 404/2002 Z.z..

(5) Ak sa mandát poslanca neuplatňuje, pretože poslanec bol vymenovaný do funkcie člena vlády  Slovenskej republiky, vedúceho Kancelárie prezidenta Slovenskej republiky, vedúceho ústredného orgánu štátnej správy, ktorý nie je členom vlády Slovenskej republiky, štátneho tajomníka, riaditeľa Slovenskej informačnej služby^21)(ďalej len „funkcia“), nastupuje náhradník.

^21) Čl. 77 ods. 2 Ústavy Slovenskej republiky. 
Čl. 4 ústavného zákona Národnej rady Slovenskej republiky č. 119/1995 Z.z. o zamedzení rozporu záujmov pri výkone funkcií ústavných činiteľov a vyšších štátnych funkcionárov.

(6) Nastúpenie náhradníka vyhlási predseda  Národnej rady Slovenskej republiky do 15 dní  po dni, v ktorom sa mandát uprázdnil, alebo kedy nastala skutočnosť podľa odseku 5. Náhradníkovi odovzdá osvedčenie o tom, že sa stal poslancom a od ktorého dňa; náhradníkovi podľa odseku  5 sa v osvedčení uvedie aj to, že  jeho mandát poslanca trvá len počas výkonu funkcie tej osoby, na ktorej neuplatňovaný mandát nastúpil ako náhradník. Po zániku mandátu náhradníka zostáva náhradník na tej istej kandidátnej listine a v pôvodnom poradí.

SIEDMA ČASŤ
OPATRENIA NA ZABEZPEČENIE VOLIEB

§ 52
Prostriedky na činnosť volebných komisií
(1) Prostriedky potrebné na činnosť volebných komisií zabezpečujú
a) pre okrskové volebné komisie obce, v ktorých obvode sú zriadené,
b) pre okresné volebné komisie okresné úrady,
c) pre krajské volebné komisie krajské úrady v sídlach krajských volebných komisií.

(2) Osoby na organizačnú a technickú prípravu volieb a ich vykonanie zabezpečujú obce, okresné úrady a krajské úrady v sídlach krajských volebných komisií.

§ 53
Spolupráca orgánov verejnej moci
Orgány verejnej moci sú povinné spolupôsobiť pri vykonávaní tohto zákona.

§ 54
Nároky členov volebných komisií
(1) Člen volebnej komisie nesmie byť pre výkon svojej funkcie obmedzený v právach a nárokoch vyplývajúcich z jeho pracovného pomeru alebo obdobného pracovného vzťahu alebo štátnozamestnaneckého pomeru; predovšetkým má nárok na pracovné voľno s náhradou mzdy alebo platu v sume jeho priemerného zárobku, prípadne ak ide o samostatne zárobkovo činnú osobu na náhradu, ktorá sa rovná pomernej časti minimálnej mzdy zamestnancov v pracovnom pomere odmeňovaných mesačnou mzdou.

(2) Zamestnávateľ, ktorý vyplatil náhradu mzdy alebo platu podľa odseku 1, má nárok, aby mu bola vyplatená suma uhradená. Náhradu samostatne zárobkovo činnej osobe vyplatí členovi okrskovej volebnej komisie obec, členovi okresnej volebnej komisie okresný úrad, členovi krajskej volebnej komisie krajský úrad v jej sídle a členovi Ústrednej volebnej komisie ministerstvo.

(3) Člen a zapisovateľ okrskovej volebnej komisie majú v deň konania volieb nárok na odmenu, ak v tento deň nemajú nárok na náhradu mzdy alebo platu a samostatne zárobkovo činné osoby nárok na náhradu podľa odseku 1. Výška odmeny za výkon funkcie člena a zapisovateľa okrskovej volebnej komisie na deň konania volieb sa ustanovuje v sume, ktorá pripadá na jeden pracovný deň z priemernej mesačnej mzdy zamestnanca v národnom hospodárstve za predposledný kalendárny štvrťrok pred kalendárnym štvrťrokom, v ktorom sa konajú voľby. Odmenu vypláca obec.

(4) Výkon funkcie člena volebnej komisie a výkon funkcie zapisovateľa okrskovej volebnej komisie, nie je výkonom inej zárobkovej činnosti podľa osobitného predpisu^22).

^22) § 83 Zákonníka práce, § 59 zákona č. 312/2001 Z.z. o štátnej službe a o zmene a doplnení niektorých zákonov v znení neskorších predpisov a § 10 zákona č. 313/2001 Z.z. o verejnej službe v znení neskorších predpisov.

§ 55
Nároky kandidátov
 (1) Kandidát má právo, aby odo dňa  nasledujúceho po registrácii kandidátnej listiny, na ktorej je uvedený, do konca dňa predchádzajúceho voľbám, mu ten, u koho je v pracovnom pomere alebo obdobnom pracovnom vzťahu alebo štátnozamestnaneckom pomere (ďalej len "zamestnávateľ"), poskytol pracovné voľno.

(2) Náhradu mzdy alebo platu mu vyplatí zamestnávateľ, ak o to kandidát požiada.

(3) Zamestnávateľ má právo, aby mu politická strana alebo koalícia, na kandidátnej  listine ktorej je kandidát zapísaný, uhradila to, čo kandidátovi vzhľadom na náhradu mzdy alebo platu vyplatil.

(4) Kandidátovi, ktorý nie je v pracovnom pomere alebo obdobnom pracovnom vzťahu  alebo štátnozamestnaneckom pomere, vyplatí náhradu mzdy alebo platu politická strana alebo koalícia, na kandidátnej listine ktorej je uvedený, ak o to kandidát požiada.

(5) Náhrada mzdy alebo platu kandidátov sa vypočíta rovnako ako náhrada mzdy alebo platu členov volebných komisií.

(6) Okolnosť, že niekto je kandidátom, nesmie mu byť na ujmu v jeho pracovnoprávnych alebo obdobných vzťahoch alebo štátnozamestnaneckých vzťahoch.

§ 56
Úhrada výdavkov spojených s voľbami
(1) Výdavky spojené s voľbami sa uhrádzajú zo štátneho rozpočtu. Zo štátneho rozpočtu sa neuhrádzajú výdavky voličov spojené s doručovaním hlasovacích lístkov poštou.

(2) Výdavky na činnosť okrskovej volebnej komisie sa poskytujú obci z rozpočtu ministerstva.^23) 

^23) § 6 ods. 3 zákona Národnej rady Slovenskej republiky č. 303/1995 Z.z. o rozpočtových pravidlách v znení neskorších predpisov.

(3) Každá politická strana alebo koalícia znáša náklady na vysielanie politickej reklamy podľa § 25.

(4) Po overení volieb poslancov Národnou radou Slovenskej republiky, oznamuje predseda Národnej rady Slovenskej republiky Ministerstvu financií Slovenskej republiky údaje o počtoch platných hlasov odovzdaných pre jednotlivé politické strany a koalície. Politickej strane a koalícii, ktorá vo voľbách získala viac ako tri percentá z celkového počtu odovzdaných platných hlasov v rámci Slovenskej republiky, uhrádza Ministerstvo financií Slovenskej republiky za každý takýto hlas zo štátneho rozpočtu 60 Sk.

§ 57
Lehoty
Na plynutie lehôt podľa tohto zákona sa nevzťahujú ustanovenia všeobecných predpisov o správnom konaní.^24)

^24) Zákon č. 71/1967 Zb. o správnom konaní (správny poriadok) v znení neskorších predpisov.

§ 58
Opatrenia proti nečinnosti
Ak obec alebo jej orgány nesplnia úlohy podľa § 12 ods. 1 a 4, § 14 ods. 2 písmeno d),       § 18 ods. 2 a 3, § 22 ods. 5, § 24 ods. 4, § 25 ods. 12, § 27 a § 52 ods. 1 písmeno a) a ods. 2 bezodkladne zabezpečí ich splnenie prednosta okresného úradu na náklady obce.

ÔSMA ČASŤ
PRECHODNÉ A ZÁVEREČNÉ USTANOVENIA

§ 59
Splnomocňovacie ustanovenia
(1)	Ministerstvo
a) zabezpečuje tlač hlasovacích lístkov, metodických a informačných materiálov, príručiek a obálky,
b) zabezpečuje vybavenie volebných miestností,
c) usmerňuje obce a orgány miestnej štátnej správy pri
1. utváraní volebných okrskov,
2. zostavovaní zoznamov voličov,
3. úschove hlasovacích lístkov a iných volebných dokumentov.

(2) Štatistický úrad Slovenskej republiky po dohode s ministerstvom vydáva metodiku spracovania výsledkov hlasovania.

§ 60

Na opatrenia vykonané príslušnými orgánmi štátnej správy a obcami na prípravu  vykonania tohto zákona už v čase pred začiatkom jeho účinnosti, ak neodporujú tomuto zákonu, sa hľadí tak, akoby boli vykonané za jeho účinnosti.

§ 61
Zrušovacie ustanovenie
Zrušuje sa zákon Slovenskej národnej rady č. 80/1990 Zb. o voľbách do Slovenskej národnej rady v znení zákona Slovenskej  národnej rady č. 8/1992 Zb., zákona Slovenskej  národnej rady č. 104/1992 Zb., zákona Národnej rady Slovenskej republiky č. 518/1992 Zb., zákona Národnej rady Slovenskej republiky č. 157/1994 Z.z., zákona Národnej rady Slovenskej republiky č. 81/1995 Z.z., zákona č. 187/1998 Z.z., nálezu Ústavného súdu Slovenskej republiky č. 66/1999 Z.z., zákona č. 223/1999 Z.z. a zákona č. ...../2003 Z.z.

Čl. II
Zákon č. 99/1963 Zb. Občiansky súdny poriadok v znení zákona č. 36/1967 Zb., zákona č. 158/1969 Zb., zákona č. 49/1973 Zb., zákona č. 20/1975 Zb., zákona č. 133/1982 Zb., zákona č. 180/1990 Zb., zákona č. 328/1991 Zb., zákona č. 519/1991 Zb., zákona                   č. 263/1992 Zb., zákona Národnej rady Slovenskej republiky č. 5/1993 Z.z., zákona Národnej rady Slovenskej republiky č. 46/1994 Z.z., zákona Národnej rady Slovenskej republiky          č. 190/1995 Z.z., zákona Národnej rady Slovenskej republiky č. 232/1995 Z.z., zákona Národnej rady Slovenskej republiky č. 22/1996 Z.z. a zákona Národnej rady Slovenskej republiky č. 58/1996 Z.z., zákona č. 281/1996 Z.z., zákona č. 211/1997 Z.z., zákona              č. 359/1997 Z.z., zákona č. 124/1998 Z.z., zákona č. 144/1998 Z.z., zákona  č. 169/1998 Z.z., zákona č. 187/1998 Z.z., zákona č. 225/1998 Z.z., zákona č. 233/1998 Z.z., zákona                č. 318/1998 Z.z., zákona č. 235/1998 Z.z., zákona č. 331/1998 Z.z., zákona  č. 46/1999 Z.z., nálezu Ústavného súdu Slovenskej republiky 66/1999 Z.z., nálezu Ústavného súdu Slovenskej republiky 166/1999 Z.z., nálezu Ústavného súdu Slovenskej republiky 185/1999 Z.z., zákona č. 223/1999 Z.z., zákona č. 303/2001 Z.z. zákona č. 501/2001 Z.z. a zákona č. 232/2002 Z.z., zákona č. 424/2002 Z.z., zákona č. 451/2002 Z.z., zákona č. 480/2002 Z.z., zákona                č. 620/2002 Z.z., zákona č. 75/2003 Z.z. a zákona č. 353/2003 Z. z. sa  mení takto:

§ 250za vrátane nadpisu znie:

„§ 250za
Konanie vo veciach registrácie kandidátnych listín

 (1) Ak volebná komisia  príslušná podľa osobitného zákona ^34i) rozhodla
a)	o registrácii kandidátnej listiny s úpravou, môže sa politická strana alebo koalícia obrátiť na krajský súd s návrhom na vydanie  rozhodnutia  o  ponechaní kandidáta na kandidátnej listine,
b)	o odmietnutí registrácie kandidátnej listiny, môže sa politická strana alebo koalícia     obrátiť na krajský súd s návrhom na vydanie rozhodnutia o zaregistrovaní tejto   kandidátnej listiny.
(2) Účastníkmi konania sú  politická  strana alebo koalícia a krajská volebná komisia.
(3) Súd  rozhodne uznesením,  a to do troch  dní od podania návrhu.
(4) Proti rozhodnutiu súdu nie je prípustný opravný prostriedok.

Poznámka pod čiarou k odkazu  34i) znie:
„34i) § 22 ods. 1 a 2 zákona č. ...../..... Z.z. o voľbách do Národnej rady Slovenskej republiky a o zmene Občianskeho súdneho poriadku.“.

Čl. III

Tento zákon nadobúda účinnosť 1. februára 2004.